Temeljem članaka 31. a i 35. Zakona o lokalnoj i područnoj (regionalnoj) samoupravi (NN 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20) te članka 40. Statuta Grada Delnica (SN GD 2/21) Gradsko vijeće Grada Delnica donosi

**ODLUKU O NAKNADAMA ZA RAD ČLANOVA GRADSKOG VIJEĆA I ČLANOVA RADNIH TIJELA GRADSKOG VIJEĆA**

**I. OPĆE ODREDBE**

**Članak 1.**

Odlukom se utvrđuju visina te uvjeti i način stjecanja prava na naknadu za rad članova Gradskog vijeća te radnih tijela Gradskog vijeća iz proračuna Grada Delnica.

**II. VISINA NAKNADE**

**Članak 2.**

(1) Članovi Gradskog vijeća imaju pravo na naknadu za svoj rad u iznosu od 53,09 eura neto mjesečno ukoliko se održava sjednica Gradskog vijeća.

(2) Predsjednik Gradskog vijeća ima pravo na naknadu za svoj rad u iznosu od 132,72 eura neto mjesečno ukoliko se održava sjednica Gradskog vijeća.

(3) Potpredsjednik Gradskog vijeća, kada zamjenjuje predsjednika Gradskog vijeća, ima pravo na naknadu za svoj rad u iznosu od 132,72 eura neto mjesečno ukoliko se održava sjednica Gradskog vijeća.

(4) Za isti mjesec može se isplatiti samo jedna naknada predsjedniku ili potpredsjedniku odnosno članu Gradskog vijeća bez obzira na broj sjednica održanih u tom mjesecu.

**Članak 3.**

(1) Članovi radnih tijela Gradskog vijeća imaju pravo na naknadu za svoj rad u iznosu od 13,27 eura neto mjesečno a predsjednici i potpredsjednici istih imaju pravo na naknadu za svoj rad u iznosu od 26,54 eura neto mjesečno ukoliko se održi sjednica radnog tijela.

(2) Za isti mjesec može se isplatiti samo jedna naknada predsjedniku odnosno članovima radnih tijela bez obzira na broj održanih sjednica.

**Članak 4.**

(1) Službenici gradskih upravnih tijela koji po pozivu prisustvuju sjednicama Gradskog vijeća i njegovih radnih tijela ne ostvaruju pravo na naknadu.

(2) Za prisustvovanje sjednicama Gradskog vijeća i radnih tijela Gradskog vijeća, izvan redovnog radnog vremena, na službenike se primjenjuju odredbe zakona i drugih propisa kojima se uređuje preraspodjela radnog vremena i prekovremeni rad.

**Članak 5.**

Članovi Gradskog vijeća i njegovih radnih tijela imaju pravo na naknadu putnih troškova u iznosu od 0,13 eura neto po kilometru za korištenje vlastitog vozila. Naknadu ostvaruju za dolazak na sjednice i za obavljanje poslova iz domene tijela u čijem radu sudjeluju. Pravo na naknadu imaju osobe čije je mjesto prebivališta izvan naselja Delnica.

**III. SLUŽBENA PUTOVANJA**

**Članak 6.**

Članovi Gradskog vijeća i njegovih radnih tijela imaju pravo na dnevnicu za službena putovanja u zemlji i inozemstvu, kao i troškove putovanja, sukladno pravu kojeg ostvaruju službenici i namještenici gradskih upravnih tijela Grada Delnica prema važećim propisima.

**IV. PRIJELAZNE I ZAVRŠNE ODREDBE**

**Članak 7.**

(1) Sredstva za isplatu naknada propisanih ovom Odlukom osiguravaju se proračunom Grada Delnica.

(2) Isplatu naknada propisanih ovom Odlukom provodi Odjel gradske uprave za financije i projekte temeljem službene evidencije i naloga za isplatu naknade do 20. u mjesecu za sjednice održane u proteklom mjesecu.

**Članak 8.**

Stupanjem na snagu ove Odluke prestaje važiti Odluka o naknadama troškova za rad članova Gradskog vijeća i članova radnih tijela Gradskog vijeća i gradonačelnika (SN GD 5/19).

**Članak 9.**

Ova Odluka stupa na snagu osmog dana od dana objave u „Službenim novinama Grada Delnica“.

KLASA: 024-03/23-01/09

URBROJ: 2170-6-50-1-23-1

Delnice, 14. rujna 2023. godine

Gradsko vijeća Grada Delnica

Predsjednica

Ivana Pečnik Kastner, v.r.